## L’Hospital Doctor Peset renova l’equipament de la seua unitat de Litotrícia amb la tecnologia més avançada per al tractament integral dels càlculs

*** El nou litotriptor ha suposat una inversió d’1,1 milions d’euros i permet tractar la litiasi independent de la seua localització o duresa
* Esta estació de treball radiològica és la més moderna que hi ha en l’actualitat per a urologia
* Este hospital valencià va posar en marxa en 1989 la primera unitat de litotrícia d’Espanya en la sanitat pública**

L’Hospital Universitari Doctor Peset ha renovat l’equipament de la seua unitat de Litotrícia amb la tecnologia més avançada que hi ha en l’actualitat per al tractament integral dels càlculs (pedres), independentment de la seua localització o la seua duresa.

Per a això ha incorporat una estació de treball urològica multifuncional que disposa d’una unitat integrada per a la teràpia extracorpòria per ones de xoc (el que es coneix com a litotriptor) i que ha suposat una inversió d’1.124.138 euros per part de la Conselleria de Sanitat.

Tal com ha assenyalat el cap del Servici d’Urologia de l’Hospital Universitari Doctor Peset, el doctor Juan Vidal, el nou equip “utilitza ones de xoc electromagnètiques que es focalitzen en la litiasi. Estes ones s’alineen amb el localitzador radiològic i/o ecogràfic, la qual cosa permet concentrar més energia de litofragmentació en els càlculs. Amb això s’aporta més precisió i eficàcia, amb menor risc de mal per als teixits que envolten la litiasi”.

Així mateix, el litotriptor garantix la més alta qualitat d’imatges amb la mínima exposició del pacient a la radiació i possibilita personalitzar el tractament no invasiu dels càlculs amb comoditat i seguretat segons les necessitats i característiques de cada pacient.

Esta estació de treball urològica també permet la integració dels equips d’endoscòpia ja disponibles en l’hospital, la qual cosa facilita poder realitzar tractaments endourològics i percutanis de la litiasi i, amb això, tractar tots els tipus de litiasis de la millor manera possible amb mètodes terapèutics no invasius o mínimament invasius.

**Primera unitat d’Espanya**

La Unitat de Litotrícia de l’Hospital Universitari Doctor Peset va ser la primera que es va crear a Espanya dins del sistema públic de salut en 1989. Anualment du a terme entre 500 i 600 sessions de tractament a l’any.

A més de la població del Departament de Salut de València-Doctor Peset, esta unitat col·labora en la resolució dels casos complexos d’altres departaments de salut de la Comunitat Valenciana com Manises, General de València, Arnau de Vilanova-Llíria, Alcoi o Requena.

La litiasi és una malaltia causada per la presència de càlculs o pedres a l’interior dels renyons o de les vies urinàries (urèters o bufeta). La majoria de les pedres s’eliminen de manera natural, però hi ha casos en els quals és necessari tractament medicoquirúrgic.

És una malaltia prou freqüent a la Comunitat Valenciana que afecta més hòmens que dones i que, en el cas de l’Hospital Universitari Doctor Peset, és la responsable d’entre el 7 % i el 10 % de les urgències hospitalàries i entre el 30 % i el 35 % de l’activitat del servici d’Urologia.

Fecha: 14/12/2024